جمهور رئیس غني پولیو پر ضد د روانو کمپاینونو د بڼې بدلول غواړي
جمهوري ریاست وايي، جمهور رئیس غني، افغانستان کې د ماشومانو د ګوزڼ یا پولیو د ناروغۍ پر ضد د نړیوالې ټولنې په مرسته د روانې مبارزې د ارزولو لپاره نن په ارګ کې د یوې غوندې مشري کړې ده.
د ارګ څخه په خپره شوې، اعلامیه کې ویل شوي، په دې غونډه کې، چې د روغتیا نړیوال سازمان استازي ریچارډ پیپر کورن، د یونیسف ادارې استازې مېرمن اډیل خودر، د عامې روغتیا وزیر ډاکټر فیروزالدین فیروز او د جمهور رئیس سلاکار ډاکټر نجیب الله مجددي هم برخه لرله. په دې غونډه کې جمهور رئیس غني پر ولسي انسجام او په افغانستان کې د پولیو له منځه وړلو کمپاینونو په زیاتوالي، د کمپاینونو بڼې پر بدلون او ټول شموله کېدو باندې ټینګار کړی دی. جمهور رئیس غني، د افغانستان په یو شمېر ولایتونو کې د پولیو د پېښو زیاتوالې باندې هم اندېښنه ښودلې او ویلي یې دي، چې د پولیو له منځه وړلو ته ځانګړې شوې منابع دې سمې مصرف شي. افغانستان، پاکستان او نایجریا د نړۍ په هغو دریو هیواد ونو کې شامل دي، چې لا هم په کې د ماشومانو ګوزڼ یا پولیو ناروغي د دغو هېوادونو د ماشومانو ژوند ګواښوي. په ۲۰۱۹ میلادي کال کې تراوسه په افغانستان کې د پولیو کومه مثبته پیښه نه ده ثبت شوې، خو په تېر ۲۰۱۸ مېلادي کال کې په دغه هېواد کې د پولیو ۲۱ مثبتې پېښې ثبت شوې وې. د دغو پېښو ۱۵ یې په درې جنوبي ولایتونو کندهار، هلمند او ارزګان کې ثبت شوې وې او پاتې شپږ نورې په کونړ، ننګرهار او نورستان کې ثبت شوي دي. د افغانستان د عامې روغتیا وزارت وايي، چې په دغه هېواد کې د جګړو او ناامنیو له امله تېر کال د پنځه کلونو څخه د ښکته عمر له یو میلیون څخه زیات ماشومان د ماشومانو د ګوزڼ یا پولیو ناروغۍ له واکسین څخه پاتې شوي وو. د افغان حکومت وسله وال مخالفان هم په ځینو ولایتونو کې د پولیو د واکسین سره مخالفت ښيي. د دغو مخالفتونو په لړ کې وسله والو طالبانو د کندهار په نهو ولسوالیو کې د یو نیم کال لپاره د پولیو ضد واکسین پر کمپاین باندې بندیز لګولی وو. وسله والو طالبانو د ۲۰۱۸ کال د وروستي کمپاین پر مهال، چې شاوخوا دوه اونۍ وړاندې ترسره شو، په دغو ولسوالیو کې د پولیو ضد واکسیناتورانو ته د واکسین اجازه ورکړه.